31993R3447
L 318/1
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕИО) № 3447/93 НА СЪВЕТА
от 28 септември 1993 година
относно сключването на Споразумение между Европейската икономическа общност и Република Аржентина за взаимоотношенията в сектора на морския стопански риболов
СЪВЕТЪТ НА ЕВРОПЕЙСКИТЕ ОБЩНОСТИ,
като взе предвид Договора за създаването на Европейската икономическа общност и по-специално член 43 от него,
като взе предвид предложението на Комисията (1),
като взе предвид становището на Европейския парламент (2),
като има предвид, че на 30 ноември 1992 г. след проведени преговори Общността и Аржентина подписаха Споразумение относно взаимоотношенията в сектора на морския стопански риболов, което предоставя на рибарите от Общността нови риболовни възможности и в замяна изисква отстъпки от страна на Общността, и в частност митнически отстъпки;
като има предвид, че в интерес на Общността цитираното споразумение следва да бъде прието,
ПРИЕ НАСТОЯЩИЯ РЕГЛАМЕНТ:
Член 1
Споразумението между Европейската икономическа общност и Република Аржентина относно взаимоотношенията в сектора на морския стопански риболов се одобрява от името на Общността.
Текстът на споразумението е приложен към настоящия регламент.
Член 2
За периода, обхванат от споразумението, цялата сума на финансирането от страна на Общността на дейностите и проектите, посочени в споразумението, се ограничава до 162,5 милиона ECU.
Сумата е в рамките на действащата финансова перспектива на Общността. Бюджетният орган определя отпуснатите суми на разположение за всяка финансова година, като взема пред вид принципите на рационалното управление, посочени в член 2 на Финансовия регламент, приложим за общия бюджет на Европейските общности.
Член 3
Президентът на Съвета се оправомощава да определи лицата, имащи правото да подпишат споразумението, с цел обвързване на Общността (3).
Член 4
Настоящият регламент влиза в сила на третия ден след публикуването му в Официален вестник на Европейските общности.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 28 септември 1993 година.